ከኤርትራ ድንበር አቋርጠው የሚገቡ ኃይሎችን የማጋለጥ ተግባርን እንደሚቀጥሉ በትግራይ ምስራቃዊ ዞን  አካባቢ ነዋሪዎች ገለጹ
-ከኤርትራ ድንበር አቋርጠው የሚገቡ ሀይሎችን ከጸጥታ አካላት ጋር በመቀናጀት የማጋለጥ ተግባር አጠናክረን እንቀጥላለን ብለዋል በትግራይ ምስራቃዊ ዞን ድንበር አካባቢ የሚኖሩ ነዋሪዎች።አልፎ አልፎ ከስደተኞች ጋር ተመሳስለው ወደ ኢትዮጵያ የሚገቡ የኤርትራ ሰላዮች መኖራቸውን የሚያነሱት ነዋሪዎቹ ከመንግስት ጋር ተቀናጅተን በቁጥጥር ስር እንዲውሉ አድርገናል ነው ያሉት።በተለይ በትግራይ ክልል ምስራቃዊ ዞን ዛላንበሳና ጎሎ መሀዳ ወረዳ ላይ ልምድን ያካበተ የቁጥጥር ስርአት ተዘርግቶ ነው ክትትል እየተደረገ ያለው።ሁለቱ ወረዳዎች በድንበር አካባቢ ባሉ ቀበሌዎች የተቀናጀ የቁጥጥር ስርዓት ተዘርግቶ ከግለሰብ እስከ ቡድን ድረስ በመቀናጀት ነው ከኤርትራ ድንበር አቋርጠው የሚገቡ ሰላዮችን የማጋለጥ ስራዎችን የሚሰሩት።የአካባቢው ነዋሪዎች እንደሚናገሩት የኤርትራ ሰላዮች በተለያየ መንገድ የሚመጡ ሲሆን፥ በተለይ ከስደተኞች ጋር ተቀላቅለው ወደ ሀገር ውስጥ በመግባት ተልዕኳቸውን ለማስፈፀም ለመንቀሳቀስ ይሞክራሉ።ነዋሪዎቹም በአካባቢው ፀጉረ ልውጥ ሰው በሚታይበት ጊዜ መታወቂያ እንደሚጥይቁ የገለጹ ሲሆን፥ አጠራጣሪ ነገር ከተመለከቱ ደግሞ ለአካባቢው ሚሊሻ እና ለመንግስት አካል አሳልፈው እንደሚሰጡም ተናግረዋል።በዚህ የተቀናጀ ስራም በትናንትናው እለት አንድ የኤርትራ ሰላይ አግኝተው ማጋለጣቸውን ነዋሪዎቹ ለፋና ብሮድካስቲንግ ኮርፖሬት አስታውቀዋል።በድንበሮቹ ላይ የመከላከያ ሰራዊት የሚያደርገው ቁጥጥር ተጠናክሮ የቀጠለ መሆኑንም ነዋሪዎቹ ይገልጻሉ።በአሁኑ ወቅትም በአካባቢው ላይ ምንም አይነት የፀጥታ ችግር የማይታይ ሲሆን፥ በእርሻ የሚተዳደረው የአካባቢው ነዋሪም በያዝነው የመኸር ወቅት በቂ ምርት ለማግኘት የተለያዩ ስራዎችን በመስራት ላይ ይገኛሉ።የሁለቱ ወረዳዎች አመራሮችም የተጠናከረ የፀጥታ ጥበቃ የአካባቢው ነዋሪ ፊቱን ወደ እርሻ ስራ እንዲያዞር ማድረጉን አስታውቀዋል።(ኤፍ.ቢ.ሲ)